Vanaf Franskraal neem ons roete ons eers met 'n teerpad tot by Die Dam. Langs die roete sien ons 'n groot aantal Steppe Buzzards (Bruin Jakkalsvoel) , en 'n paar Jackall Buzzards (Rooiborsjakkalsvoels) Vanaf Die Dam is dit 'n redelike goeie grondpad tot by Elim.
Die grondpad neem ons verder tot by Malgas waar ons oor Breerivier met een van die min werkende ponte oorsteek. Die fooi is R45.00 per voertuig. Voor ons gaan twee voertuie oor saam met 'n aantal beeste. Die pont kan 3 voertuie gelyktydig oor die rivier neem. Op die oewer van die rivier by die pont is die Malagas Hotel. Volgens die groot hoeveelheid voertuie by die hotel moet dit 'n gewilde plek wees.
Ons ry al langs die rivier kuswaarts tot by Witsand. Witsand le aan die monding van die Breerivier. Ons soek 'n eetplek, maar die plekke wat Garmin aandui, is of toe of bestaan nie.
Vanaf Stilbaai kan mens met 'n grondpad deur Melkhoutfontein, binnelands al langs die see ry tot by Gouritzrivier Mond. Die pad is goed gebou en langs die pad is daar duisende Protea plante. Van die blomme is reeds (of steeds) oop en dit moet 'n pragtige gesig wees as dit in volle blom is. Hier tref ons ook 'n groot aantal Jackall Buzzrds aan wat op die telefoonpale sit en uitkyk vir prooi. Die roete is ongeveer 55km, en naby Gouritzrivier mond word dit weer 'n teerpad.
Ons ry verby die Rein's Coastal Nature Reserve, maar die onbemande hekke is gesluit en ons kon nie in gaan nie. Dit blyk 'n privaat natuur reservaat te wees.
Ons bereik Gouritzrivir Mond en eet onbyt voor op die see waar ons 'n mooi uitsig oor die baai en riviermonding het.
Van Gouritzrivier Mond kan jy vir sowat 10 km al langs die see in die rigting van Stilbaai ry. Dis 'n baie mooi pad wat byna net bokant die hoogwater merk en rotse gebou is. Hier sien ons ook baie roofvoels, en onder andere die Witkruisvleivalk (Black Harrier). By die oostelike ingang tot die Rein's Natuurreservaat draai ons weer terug en ry na Gouritzriviermond. Langs hierdie pad is daar groot, moderne huise en 'n Lodge gebou.
Sowat 40 km wes van Stilbaai is die stranddorpie Puntjie aan die monding van die Duivenhoksrivier. Ons pak 'n piekniekmandjie en vertrek vroeg-oggend op pad na Puntjie. Tot by Jongensfontein is dit 'n geteerde pad, maar daarna 'n redelik goeie grondpad. Naby Puntjie is daar 'n toegangshek wat gesluit is en ons kon nie daar deur om tot by die huisies te ry nie. Ons kon deur die heining klim om bo van die koppie af fotos te neem. Die huisies is almal van die A-raam grasdak tipe en het 'n pragtige uitsig oor die rivier en die see.
Dit is 'n pragtige oggend met die water wat soos 'n spieel doodstil met hooggety en springgety voor die huis le. Die son kom uit agter die ou kerksaal en kleur die wolke helder oranje.
Dan kom daar 'n misbank vanuit die see oor die rivier en al die geboue ens oorkant die rivier word weerkaats in die gladde water. Ons kon nie help om 'n paar fotos te neem vir Engela Knoesen wat die vorige dag moes teruggaan na Port Elizabeth nie. Dalk kom sy sommer weer terug !
Ons laaste dag op Stilbaai voor die lang tog huiswaarts. Ons sit vroegoggend op die stoep om te sien hoe die son net na 6 vm oor die randjie bokant die ou Kerksaal opkom. Die rivier is spieelglad en ons afskiedsdag beloof om 'n pragtige dag te word
Dis 'n bewolkte dag met dreigende reenweer, so ons afskeid van Stilbaai was darem nie te swaar nie. Ons ry vandag tot in die Baviaanskloof.